রবিবার পঞ্চম প্রতিষ্ঠা বার্ষিকীর পরের দিনেই এল সমন। আম আদমি পার্টিকে ৩০.৬৭ কোটি টাকার আয়কর নোটিস পাঠাল আয়কর দফতর। সোমবার দলের সমস্ত কর-সংক্রান্ত নথি খতিয়ে দেখার পরেই এই নোটিস পাঠানো হয় বলে জানানো হয়েছে।
আয়কর দফতরের নোটিসে বলা হয়েছে, প্রায় ১৩.১৬ কোটি টাকার আয় ঘোষণা করেনি আপ। আয়কর দফতরের হিসেব বলছে, ২০১৪-১৫ এবং ২০১৫-১৬ অর্থবর্ষে আম আদমি পার্টির মোট করযোগ্য আয় ছিল ৬৮.৪৪ কোটি টাকা। অনুদান হিসেবে যে অর্থ আপ-এর ব্যাঙ্ক আ্যাকাউন্টে জমা পড়েছে, তা তাদের বুক অফ অ্যাকাউন্টসে দেখানো হয়নি।
নোটিসে আরও বলা হয়েছে, অন্তত ৪৬১ জন অনুদানকারী সম্পর্কিত তথ্য নেই কেজরীবালের দলের নথিতে। আয়কর দফতরের অভিযোগ, ওই অনুদানকারীদের দেওয়া মোট অর্থের পরিমাণ ৬.২৬ কোটি টাকা। প্রত্যেকেই ২০ হাজার টাকার বেশি অনুদান দিয়েছেন। নিয়ম অনুযায়ী ২০ হাজার টাকা বা তার বেশি অনুদান নিলেই দাতার পরিচয় নথিবদ্ধ করতে হয়। জানাতে হয় আয়কর দফতরকে।
আয়কর দফতর জানিয়েছে, আম আদমি পার্টিকে ৩৪ বার সুযোগ দেওয়া হয়েছিল। ৩৬.৯৫ কোটি টাকার অনুদান নিজেদের ওয়েবসাইটে ঘোষণা করেনি আপ। বারবার জানতে চাওয়া সত্ত্বেও তারা অনুদানের তথ্য ঘোষণা করেনি।
এর পরেই আয়কর দফতর উদ্দেশ্যপ্রণোদিতভাবে আয় ও অনুদান গ্রহণের তথ্য গোপন করার অভিযোগে আম আদমির বিরুদ্ধে জরিমানা ধার্য করার প্রক্রিয়া চালু করে।
আয়কর দফতরের নোটিসকে ‘রাজনৈতিক প্রতিহিংসা’ বলে উল্লেখ করেছেন কেজরীবাল। এদিন টুইটে তিনি লেখেন, ভারতের ইতিহাসে একটি রাজনৈতিক দলকে দেওয়া সব অনুদান বেআইনি বলে ঘোষিত হল। এটা চূড়ান্ত রাজনৈতিক প্রতিহিংসা।
 

In the history of India, ALL donations to a political party have been declared illegal. All these were accounted for and shown in books of accounts. This is height of political vendetta
— Arvind Kejriwal (@ArvindKejriwal) November 27, 2017

গত সাধারণ বাজেটের সময়েই দেশের রাজনৈতিক দলগুলির আয়ের উপরে আয়কর দফতর নজর রাখবে বলে জানিয়েছিলেন অর্থমন্ত্রী অরুণ জেটলী। সেই সময়েই অনেক রাজনৈতিক দল এর প্রতিবাদ করে। আপের মতো তৃণমূল কংগ্রেসও প্রতিবাদ করে। নোটবাতিল পর্বে দেশে সব থেকে বেশি সরব ছিলেন মমতা ও অরবিন্দ জুটি। তাই আপকে পাঠানো নোটিসে অনেক সিঁদুরে মেঘ দেখছেন।
কয়েক মাস আগেই একটি হিসেবে দেখা যায়, এক দশকে দেশের স্বীকৃত জাতীয় রাজনৈতিক দলগুলির মধ্যে সম্পদ বৃদ্ধির শতাংশ হিসাবে সব চেয়ে এগিয়ে রয়েছে তৃণমূল। তাদের সম্পদ বৃদ্ধির হার বিজেপি বা কংগ্রেসের মতো প্রকৃত অর্থের জাতীয় দলগুলির চেয়ে বেশি। নির্বাচন কমিশন, আয়কর দফতর-সহ সংশ্লিষ্ট নানা বিভাগে রাজনৈতিক দলগুলির দাখিল করা হিসাবের ভিত্তিতে এই পরিসংখ্যান প্রকাশ করে বেসরকারি সংস্থা ‘অ্যাসোসিয়েশন ফর ডেমোক্র্যাটিক রিফর্ম’ (এডিআর)।
কলকাতা কেন্দ্রীয় আর একটি সংস্থা ‘ইলেকশন ওয়াচে’র পশ্চিমবঙ্গ শাখার সহযোগিতায় পূর্বাঞ্চলের রাজ্যগুলিকে নিয়ে তৈরি করা ওই রিপোর্টে দেখা যায়, ২০০৪-০৫ থেকে ২০১৫-১৬ আর্থিক বছরে বিজেপি-র ঘোষিত সম্পত্তি বেড়েছে ৬২৭.১৫%। সিপিএমের বেড়েছে ৩৮৩.৪৭%। ওই সময়ের মধ্যে তৃণমূলের সম্পত্তি বেড়েছে ১৭,৮৯৬ %!
ইতিমধ্যেই আয়কর দফতর তৃণমূল কংগ্রেসের কাছে বেশ কয়েকবার কিছু হিসেবের ব্যাখ্যা চেয়েছে বলে খবর। কিন্তু এখনও পর্যন্ত কোনও নোটিস পায়নি তৃণমূল। আপের চিঠি প্রাপ্তিতে নিশ্চিত ভাবেই চাপ বাড়ল তৃণমূল কংগ্রেসের।